P. Hrušovský, podpredseda NR SR: (2001-12-04):
Poprosím teraz pánov poslancov, aby sa dostavili do rokovacej sály. Budeme hlasovať o bode programu, ktorý sme prerokovali a skončili rokovanie o ňom v piatok minulý týždeň, ktorým bola informácia vlády Slovenskej republiky o príčinách, ktoré viedli ku krachu Devín banky, akciovej spoločnosti, a o krokoch vlády Slovenskej republiky a Národnej banky Slovenska od roku 1998 po nútenú správu na zabezpečenie ochrany vkladov a riadneho fungovania banky . Prosím teraz povereného spravodajcu. Páni poslanci, poslankyne, prosím, aby ste zaujali svoje miesto. Panie poslankyne, páni poslanci, pri prerokúvaní tohto bodu programu boli v rámci rozpravy podané celkom tri pozmeňujúce návrhy, a to pánom poslancom Malchárkom, Tatárom a pánom poslancom Gyurovszkym. Poprosím teraz, aby ste venovali pozornosť. Budeme hlasovať o návrhu uznesenia, ktorým Národná rada konštatuje, že berie na vedomie informáciu vlády Slovenskej republiky o príčinách, ktoré viedli ku krachu Devín banky, akciovej spoločnosti, a o krokoch vlády a Národnej banky od roku 1998 po nútenú správu na zabezpečenie ochrany vkladov a riadneho fungovania banky. Prosím, páni poslanci, prezentujme sa, budeme o tomto návrhu hlasovať. Berieme na vedomie, páni poslanci, informáciu vlády. (Hlasovanie.) Prítomných je 99 poslancov, za návrh 51, proti 27, zdržalo sa 21. Konštatujem, že Národná rada uznesenie o tejto informácii vlády schválila. V rozprave vystúpili traja páni poslanci, ktorí podali návrhy na uznesenie. Prvý v poradí návrh na uznesenie podal pán poslanec Malchárek, ktorý máte všetci rozdaný do lavíc. Pán poslanec Malchárek žiada vládu Slovenskej republiky, aby na nasledujúcej schôdzi predložila správu o prijatých opatreniach v súvislosti s krachom Devín banky a o opatreniach, ktoré by eliminovali vznik podobných situácií na slovenskom bankovom trhu a ďalej žiada guvernéra Národnej banky, aby na nasledujúcej schôdzi Národnej rady predložil správu z oblasti bankového dohľadu NBS a o opatreniach prijatých v súvislosti s krachom Devín banky a o opatreniach, ktoré by eliminovali vznik podobných situácií na slovenskom bankovom trhu. Prezentujme sa a hlasujme o návrhu uznesenia pána poslanca Malchárka. (Hlasovanie.) Prítomných je 103 poslancov, za návrh 58, proti 1, zdržalo sa 41, nehlasovali 3. Konštatujem, že návrh tohto uznesenia sme schválili. Ďalší vystúpil v rozprave pán poslanec Tatár, ktorý navrhol prijať uznesenie Národnej rady v tomto znení: „Národná rada podáva podnet generálnemu prokurátorovi Slovenskej republiky na preskúmanie zákonnosti postupu a rozhodnutí Národnej banky pri vykonávaní dohľadu nad bankovým systémom a nad vykonávaním bankových činností Devín banky, akciovej spoločnosti, Bratislava.“ Prezentujme sa a hlasujme. (Hlasovanie.) Prítomných je 106 poslancov, za návrh 44, proti 7, zdržalo sa 49, nehlasovalo 6. Návrh sme neschválili. Posledný, kto v rozprave podal návrh na uznesenie, bol pán poslanec Gyurovszky, ktorý žiada guvernéra Národnej banky, aby im na nasledujúcej schôdzi Národnej rady Slovenskej republiky predložil správu z oblasti bankového dohľadu NBS a o opatreniach prijatých v súvislosti s krachom Devín banky vrátane vyvodenia osobných konzekvencií v rámci NBS a o opatreniach, ktoré by eliminovali vznik podobných situácií na slovenskom bankovom trhu. Prezentujme sa a hlasujme o návrhu uznesenia. (Hlasovanie.) Prítomných je 107 poslancov, za návrh 85, zdržalo sa 20, nehlasovali 2. Návrh sme schválili. Teraz pristúpime k hlasovaniu o návrhu skupiny poslancov Národnej rady, ktorým sa mení a dopĺňa zákon č. 138/1992 Zb. o autorizovaných architektoch a autorizovaných stavebných inžinieroch v znení zákona č. 236/2000 Z. z., zákon o územnom plánovaní a stavebnom poriadku v znení zákona č. 237/2000 Z. z. a zákon č. 455/1991 Zb. o živnostenskom podnikaní. Prosím pána poslanca Bindera, ktorého poveril gestorský výbor ako spoločného spravodajcu k návrhu skupiny poslancov, aby uvádzal hlasovania k tomuto návrhu zákonov. Pán poslanec Binder.